Imtella' Novembru 1, 2020 - Aġġornata 1 Ta' Novembru, 2020 4:13pm L-ambjent, iż-żgħażagħ, Għawdex, l-ekonomija, ir-reputazzjoni ta' Malta u l-imxija tal-Covid kienu trattati mill-Kap tal-Partit Nazzjonalista f'Intervista fuq Net TV. Dr Grech qal li l-Partit Nazzjonalista huwa tim magħqud li taħt it-tmexxija tiegħu sab serenità ġdida għax qed juża stil li b'hekk ikun jista' jiddelega l-poter. Il-Kap tal-Partit Nazzjonalista Bernard Grech qal li l-ambjent huwa prijorità assoluta għall-Partit Nazzjonalista. Spjega li l-ambjent għandu jitħares filwaqt li jista' jkun hu li jixpruna l-ekonomija tal-pajjiż fosthom bil-ħolqien ta' enerġija nadifa. Dr Grech qal dan f'intervista fuq Net TV fejn spjega liż-żgħażagħ huma l-preżent u l-futur u li għandha tkun il-parteċipazzjoni tagħhom li tagħti nifs frisk lill-politika u lit-tmexxija tal-pajjiż. Il-Kap tal-Oppożizzjoni qal li l-pajjiż ma għandux bżonn aktar ekonomija bbażata fuq miżuri bl-iskossi u sostna li l-Gvern qed jirreaġixxi xahar b'xahar. Dr Grech qal li l-pajjiż għandu bżonn viżjoni fit-tul u għalhekk il-Partit Nazzjonalista ressaq aktar minn mitt proposta. Spjega li għadd ta' ħaddiema Maltin ma jistgħux jikru jew jixtru propjetà għax qed jitħaddmu b'kuntratti ta' sena. Fakkar li minkejja l-wegħdiet tiegħu l-Gvern fl-aħħar snin ma rnexxilux jelimina l-prekarjat filwaqt li qal li l-Partit Nazzjonalista jrid li joħloq xogħol ta' valur miżjud b'pagi tajbin ħalli kulħadd ikun jista' jippjana ħajtu kif jixraq. Huwa kritika l-fatt li għadd hawn nies li qed jgħixu fi djar substandard għax il-Gvern għamel ftit fil-qasam tal-akkomodazzjoni soċjali biex jgħin li waqgħu lura fis-soċjetà. Dr Grech sostna li din il-ġimgħa kompliet ssir ħsara lir-reputazzjoni tal-pajjiż għax il-Prim Ministru Robert Abela qed jagħmel bħal Joseph Muscat u qed jiddefendi lil dawk li huma viċin tiegħu, b'referenza għall-persuni li kienu viċin Yorgen Fenech u li kienu jmexxu l-MFSA. Qal li l-qasam tas-Servizzi Finanzjarji għandu jingħata protezzjoni u li l-Partit Nazzjonalista jrid li jaħdem mal-Gvern biex dan iseħħ. Dwar Għawdex il-Kap Nazzjonalista qal li l-ambjent naturali għandu jitħares filwaqt li l-Għawdxin għandu jkollhom għajxien bħall-Maltin minkejja li jibqgħu jgħixu u jaħdmu f'Għawdex. Huwa semma li għandu jsir is-servizz tal-fast ferry u l-fibre optic cable li ilhom imwegħda s-snin. Dr Grech rega' sejjaħ biex il-Gvern jieħu l-miżuri neċessarji biex jikkontrolla l-imxija tal-Covid qabel il-pajjiż ikollu jidħol f'lockdown sfurzat. Sostna lit-teleworking u r-rapid testing fuq livell nazzjonali huma l-miżuri li għandhom ikun implimentati minnufih. Il-Kap tal-Oppożizzjoni qal li s-sitwazzjoni fl-isptar hija diġà prekarja bir-riżorsi kollha qed jintużaw għall-pazjenti tal-Covid u qed ikunu posposti operazzjonijiet serji. Fil-qasam tan-negozju Dr Grech qal li bl-aġir tiegħu l-Gvern qed jipperikola li jintilfu ħafna negozji.